कुछ संस्थाओं में ऐसे लोग भी घुस जाते हैं, जिनका उद्देश्य येन केन प्रकारेण सरकारी अनुदान झटकना है। तब यह प्रश्न उठता है कि हिन्दी की सच्ची सेवा कौन कर रहा है? आज भी ग्रामीण अंचल में जाकर देखिए, कबीर सूर , तुलसी और मीरा की वाणी से अनपढ़ भी अनजान नहीं है। लोक भाषा और बोलियों में लोकगीत , लोककथाएँ अनगिन लोगों का हृदय-हार बनी हैं। हिन्दी भाषा और साहित्य को उन्नत करना है , तो हमें ‘लोक’ से जुड़ना पड़ेगा, उसकी धड़कन से परिचित होना पड़ेगा। छोटी-छोटी सरिताएँ अगर गंगा या यमुना में आकर नहीं मिलेंगी वे सदानीरा नहीं रह पाएँगी। हमें हिन्दी की लोक-भाषा -बोली से भी कुछ ग्रहण करना पड़ेगा, उसकी चेतना को समझना पड़ेगा। गाँव से निरन्तर पलायन के कारण कल अगर ये बोलियाँ गुम होती हैं , तो हिन्दी की सम्पन्नता घटेगी।